Andijonda ikki nafar voyaga yetmagan bolani o‘ldirganlikda gumonlangan ayol ushlandi

Andijonda voyaga yetmagan ikki bola qasddan o‘ldirilib, o‘zi yashayotgan xonadonga ko‘milgani haqida xabar berilgandi. Bosh prokuratura bolalarning o‘ldirilishi bilan bog‘liq jinoyat fosh etilganini ma’lum qildi.
Ma’lum qilinishicha, jinoyatni fosh qilishga qaratilgan tezkor-tergov tadbirlar natijasida mazkur jinoyat Izboskan tumanida yashovchi 27 yoshli ayol tomonidan sodir etilgani aniqlangan.
Aniqlanishicha, ushbu ayolning nomida bo‘lgan uyda 2022-yil aprel oyidan buyon qarindoshi (xolavachchasi) 2 nafar voyaga yetmagan farzandi (o‘g‘li 10 yosh, qizi 7 yosh) va buvisi bilan yashab kelishgan.
Ayol ko‘rsatuvida, xolavachchasi sabab oilasi buzilib ketgani uchun yuklarini o‘z uyiga olib kelmoqchi bo‘lganida xolavachchasi bunga qarshilik qilgani, unga uyni bo‘shatib qo‘yish haqida qo‘ygan talabini ham rad qilib kelayotganini bildirgan.
Shunda ayol xolavachchasidan qasd olish maqsadida uning uyda yo‘qligidan foydalanib hamda buvisi ko‘rish va eshitish qobiliyati pastligini bilgan holda 16-iyun kuni uyga kelib, xolavachchasining 2 nafar farzandini qasddan o‘ldirib, jasadlarini uyning ayvon qismidagi pol tagidagi yerto‘laga yashirgan.
Hozirda gumonlanuvchi ayol protsessual tartibda ushlangan.